РЕГЛАМЕНТ (ЕО) № 739/2007 НА КОМИСИЯТА
от 28 юни 2007 година
за изменение на Регламент (ЕО) № 493/2006 за установяване на преходни мерки в рамките на реформата на общата организация на пазарите в сектора на захарта
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 318/2006 на Съвета от 20 февруари 2006 г. относно общата организация на пазарите в сектора на захарта (1), и по-специално член 44 от него,
като има предвид, че:
(1)
Член 1, параграф 2 от Регламент (ЕО) № 318/2006 определя периода на пазарната година за продуктите от сектора на захарта, който започва на 1 октомври и приключва на 30 септември следващата година. Пазарната година 2006-2007 започва обаче на 1 юли 2006 г. и приключва на 30 септември 2007 г. Така тя обхваща 15 месеца, а не 12, както е нормално за една пазарна година.
(2)
Предвид продължителността на пазарната 2006-2007 година член 9, параграф 2 от Регламент (ЕО) № 493/2006 на Комисията (2) предвижда преходна квота за изоглюкоза с цел да осигури разпределяне, съответно на предишната година.
(3)
Някои държави-членки отпускат квоти за захар на предприятия, специализирани в производството на захар, получена от меласа. Става дума, както и при изоглюкозата, за редовна продукция в продължение на цяла една пазарна година. Количество, отпуснато за пазарната 2006-2007 година, обаче, е равно на това от пазарната 2005-2006 година съгласно член 7, параграф 2 от Регламент (ЕО) № 318/2006. В полза на справедливостта по отношение на производителите на изоглюкоза следва тези предприятия също да получат преходна квота предвид периода на пазарната 2006-2007 година.
(4)
Регламент (ЕО) № 493/2006 следва да бъде съответно изменен.
(5)
Предвидените в настоящия регламент мерки са в съответствие със становището на Управителния комитет по захарта,
ПРИЕ НАСТОЯЩИЯ РЕГЛАМЕНТ:
Член 1
Член 9 от Регламент (ЕО) № 493/2006 се изменя, както следва:
1)
Добавя се следният параграф 3а:
„3a. За пазарната 2006-2007 година държавите-членки отпускат на всяко предприятие, ползващо квота за захар за съответната пазарна година в съответствие с член 7, параграф 2 от Регламент (ЕО) № 318/2006 и използвало тази квота изключително за производството на захар, получена от меласа, преходна квота, равна на 25 % от дадената квота. Тази преходна квота се използва само за производството на захар, получена от меласа.“
2)
В параграф 4 уводните думи се заменят със следния текст:
„Преходните квоти, посочени в параграфи 1, 2, 3 и 3а:“
3)
Параграф 6 се заменя със следните параграфи 6 и 7:
„6. Държавите-членки следва да уведомят Комисията:
a)
не по-късно от 15 юли 2006 г. за разпределението по предприятия на преходните квоти, отпуснати съгласно параграфи 1, 2 и 3;
б)
не по-късно от 30 юни 2007 г. за разпределението по предприятия на преходните квоти, отпуснати съгласно параграф 3а.
7. Държавите-членки въвеждат режим на контрол и предприемат всички необходими мерки за проверката на производството на продуктите, посочени в параграфи 1, 2, 3 и 3а, по-специално съответствието между количеството захар и захарното цвекло, засято преди 1 януари 2006 г.
Те уведомят Комисията, не по-късно от 31 декември 2007 г., за предприетите контролни мерки и за резултатите от тях.“
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 28 юни 2007 година.